Manchester City jalgpallur Bernardo Silva võib meeskonnakaaslasele visatud nalja eest teeninda mängukeelu.
Silva viskas Twitteris nalja meeskonnakaaslase Benjamin Mendy üle, kui võrdles teda Portugalis ja Hispaanias eksisteeriva maiustusbrändi Conguitose pakendil oleva tegelasega.
Esmalt pööras Silva naljale tähelepanu rassismivastane ühendus Kick It Out, mispeale tegi Silva teisegi säutsu: «Tänapäeval ei või isegi sõprade vahel nalja visata.»
Juhtumi on uurimise alla võtnud ka Inglismaa jalgpalliliit. BBC kirjutab, et mängijale on esitatud süüdistus Inglismaa jalgpalliliidu poolt kehtestatud reeglite rikkumises, kuna tema postitus sisaldas viidet rassile ja nahavärvusele. Silval on jalgpalliliidu süüdistusele aega vastata kuni 9. oktoobrini.
Süüdimõistmise korral võib Silvat ees oodata kuni kuuemänguline võistluskeeld. Nii Manchester City mängijad kui peatreener Pep Guardiola seisavad Silva selja taga. Näiteks kinnitas Raheem Sterling, et tegu oli kahe sõbra vahel tehtud naljaga.
Silva ja Mendy on lähedased sõbrad, sest mängisid koos ka Monacos. Manchester Cityga liitusid mõlemad 2017. aastal.